‘CPN’ลุยตปท. ตั้งกองอสังหาฯ ซื้อศูนย์การค้า
&nbsp;
18 ส.ค. 2554

โพสต์ทูเดย์ — CPN เล็งตั้งกองทุนอสังหาริมทรัพย์ ซื้อศูนย์การค้าในต่างประเทศปีนี้ 
นายนริศ เชยกลิ่น รองกรรมการผู้จัดการ บริษัท เซ็นทรัลพัฒนา (CPN) เปิดเผยว่า บริษัทมีแนวคิดจะลงทุนผ่านการจัดตั้งกองทุนเพื่อลงทุนในอสังหาริมทรัพย์ต่างประเทศ โดยบริษัทอาจลงทุน 1 ใน 3 ของทั้งหมดและที่เหลือเสนอขายให้นักลงทุนสถาบันต่างประเทศ เพื่อนำเงินไปลงทุนศูนย์การค้าในต่างประเทศ ซึ่งขณะนี้มีผู้พัฒนาศูนย์การค้าในหลายประเทศ เช่น จีน อินเดีย เข้ามาเสนอขายให้กับบริษัทประมาณเกือบ 10 ราย 
สำหรับสาเหตุที่เจ้าของทรัพย์สินเหล่านี้มาเสนอขายบริษัท เนื่องจากเป็นเพียงผู้ลงทุนไม่ใช่ผู้ประกอบการพัฒนาศูนย์การค้า และหลังจากลงทุนแล้วจึงต้องการขายเพื่อหาผลตอบแทนเท่านั้น โดยไม่มีความชำนาญในการพัฒนาพื้นที่ 
“กองทุนดังกล่าวน่าจะเสร็จในปีนี้ อย่างเร็วที่สุดไตรมาส 3 นี้ โดยบริษัทจะเป็นผู้บริหาร เพราะนอกจากจะได้ผลตอบแทนจากการลงทุนแล้ว ทำให้มีรายได้ค่าธรรมเนียมในการบริหาร รวมทั้งสร้างส่วนแบ่งการตลาดให้กับบริษัท ซึ่งถือเป็นการเร่งการเติบโตให้กับบริษัทเร็วขึ้นควบคู่กับการไปลงทุนโดยตรงเอง” นายนริศ กล่าว
ทั้งนี้ การดำเนินการดังกล่าวเป็นไปตามแผนภายในปี 2558 ที่ต้องการจะเป็นผู้นำในการเป็นผู้พัฒนาศูนย์การค้าระดับเอเชียแปซิฟิก หรือจะมีรายได้จากต่างประเทศกว่า 10% ของรายได้รวม
สำหรับแผนการลงทุนในปีนี้บริษัทตั้งงบลงทุนไว้ 8,730 ล้านบาท เพื่อใช้ในการเปิดศูนย์การค้าใหม่ เช่น เชียงราย พิษณุโลก และเชียงใหม่ รวมถึงการปรับปรุงสาขาเดิม ในจำนวนนี้ได้รวมงบลงทุนทำศูนย์การค้าในประเทศจีน ซึ่งจะเปิดเผยข้อมูลในช่วงเดือนเม.ย.นี้ ถือเป็นการไปลงทุนต่างประเทศครั้งแรกและล่าช้ากว่าแผนเดิมที่ตั้งใจไว้ถึง 2 ปี แต่ถือว่าประหยัดต้นทุนได้ถึง 3040% สาเหตุที่เลือกจีนเพราะเศรษฐกิจมีความแข็งแกร่ง ประชากรมีกำลังซื้อสูง